Kaník, Ľudovít, poslanec NR SR (2014-12-03):
Vážené dámy, vážení páni, táto téma citlivá a aktuálna v posledných dňoch, už sa o nej povedalo dosť, ale tak ako sme aj v rozprave viackrát poznamenali, keď už dôjde k nákupu predraženého čohokoľvek, či to je cétečko alebo akýkoľvek iný tovar, potom už chytať ten vietor v poli je márne z hľadiska verejných financií. Môže sa niečo zachrániť, môže sa niečo došetriť, môže sa niečo dopátrať, môže sa zistiť, kto za tým stojí, ale tie peniaze sú jednoducho preč. Takže na jednej strane áno, to, čo sa navrhuje, aj keď tiež zdieľam názor, že je to deravé a až potom sa to bude riešiť, ale v poriadku. Ale to, čo je kľúčové a podstatné, čo môže zamedziť tomu, aby dochádzalo k tunelovaniu verejných financií cez predražené tendre, je, že sa budeme pozerať na ceny, že sa zameriame na cenovú kontrolu v rámci verejného obstarávania. A tá sa nedá urobiť ináč, len porovnávaním cien pri vyhlásení verejného obstarávania. To znamená, keby napríklad, aby som bol konkrétny, keď sa zaobstarávalo to slávne, smutne slávne cétečko, bolo na stránke Úradu pre verejné obstarávanie, na centrálnom registri cenové porovnanie porovnateľných zariadení, ktoré sa zrealizovalo na dostupnom trhu na Slovensku, v Čechách, v Nemecku, neviem kde všade možne, tak by každý jeden včítane toho verejného obstarávateľa vedel, v akých cenových reláciách sa plus-mínus pohybujú dané prístroje, a tomu, kto sa snaží zmanipulovať to verejné obstarávanie, by de facto bolo znemožnené, aby k tomu, k tej manipulácii došlo, pretože by to okamžite veľmi kričalo, resp. by bolo veľmi ľahké odhaliť takéto konanie. Toto dnes nie je, pretože buď takéto prieskumy trhu vykonáva samotný obstarávateľ a keď je zainteresovaný do celého procesu, keď proste koná v súhre, v súlade s tým, kto chce na tomto zarábať, tak, samozrejme, manipuluje a predkladá také informácie, aby to vyhovovalo, a vieme, že sa to dá všetkými spôsobmi. To znamená, účinný spôsob je len ten, že táto povinnosť sa uloží Úradu pre verejné obstarávanie, ktorý, samozrejme, na to bude musieť vyčleniť príslušné kapacity. Bude to znamenať vznik pravdepodobne nového oddelenia, posilnenie personálnych kapacít, ale jednoducho úrad bude musieť na základe toho, že je tu verejné obstarávanie nad istú hranicu, asi nie je účelné, aby sme sa každou drobnosťou takto podrobne zaoberali, ale pri tých drahších obstarávaniach, aby sa tak konalo, a úrad vykoná cenové porovnanie na relevantnom trhu dostupnom a zverejní toto porovnanie, aby to bolo verejnosti a všetkým dostupné a aby sme takýmto spôsobom zabezpečili transparentnosť celého procesu. A v tejto súvislosti SDKÚ – DS prichádza s pozmeňujúcim návrhom, ktorý hneď môže toto, čo som povedal, zakomponovať do tohto zákona. Takže dovoľte, aby som ho predniesol. Pozmeňujúci návrh mňa a Eugena Jurzycu k vládnemu návrhu zákona, ktorým sa mení a dopĺňa zákon o verejnom obstarávaní. 1. V čl. I sa dopĺňa nový bod 1, ktorý znie: „1. Dopĺňa sa nový § 24, ktorý znie: „Úrad po vyhlásení verejného obstarávania, ak predpokladaná hodnota zákazky predstavuje najmenej 30-tisíc eur, uskutoční cenové porovnanie predmetu verejného obstarávania na dostupnom trhu a výsledky tohto porovnania zverejní v centrálnom registri zmlúv a na svojej internetovej stránke.“.“ Doterajšie paragrafy sa v prípade potreby prečíslujú. 2. V čl. I sa dopĺňa nový bod 10, ktorý znie: „10. V § 34 ods. 9 sa za slová „technické požiadavky“ dopĺňajú slová „a opis predmetu zákazky“ a nasledujúci text sa označuje ako písmeno b) a dopĺňa sa písmeno a), ktoré znie: „a) nesmú byť stanovené tak, aby v nich boli obsiahnuté také požiadavky, ktoré nemajú významný vplyv na naplnenie účelu zákazky,“.“ K tomuto druhému bodu ešte doplním vysvetlenie, ktoré som v úvode nespomínal. Častokrát sa obchádza alebo komplikuje verejné obstarávanie tým, že sa dopredu zadávajú do požiadaviek na tých, ktorí vstupujú do verejného obstarávania, také špecifikácie, také špeciálne veci, ktoré s účelom zákazky nemajú žiadny súvis, nemajú na to žiaden vplyv, ale dopredu ako keby ukazujú na jedného dodávateľa. Robí sa tak rôznymi umelými záležitosťami, možno ako príklad taký známy, že sa obstarávali trolejbusy, ktoré sa požadoval počet dverí taký, ktorý spĺňa len jeden výrobca, a je samozrejmé, že pri napríklad týchto trolejbusoch je úplne jedno, koľko majú dverí, teda nie jedno, že jedny, ale sú nejaké štandardy, ale keď tam špeciálne uvedieme niečo špeciálne, tak je to manipulácia za účelom, aby sme ukázali len na jednu firmu. Tak podobne v rôznych veciach sa to robí pri iných veciach, môžem si vymyslieť, že pri budove sa pri žalúziach požaduje, aby to boli medziokenné žalúzie alebo vnútri medzi dvoma sklami žalúzie, ako keby nebolo jedno, či sú zvonku, či sú zvnútra, ten účel to napĺňa. Jednoducho účelom tohto je, aby tie parametre, ktoré nemajú žiaden vplyv na účel verejného obstarávania, aby neboli povolené a aby jednoducho takýmto spôsobom sa verejné obstarávanie nemohlo manipulovať. Takže ďakujem za pozornosť a prosím o podporu tohto pozmeňujúceho návrhu. Myslím, že by významnou mierou obmedzil možnosť manipulácie, ktorá dneska vo verejnom obstarávaní bežne prebieha a deformuje prostredie a tuneluje verejné financie. Odovzdávam spravodajcovi.